Ilmend n tesleḍt i negga i usentel n tisselbi deg wungal TamacahutTaneggarut, negza-d, tisselbi d leɛqel akken i ttembaɛaden i ttemqaraben. Wa yettkemil wayeḍ imi lemmer ulac leɛqel ur tettili ara tisselbi. Tamarut deg wungal-agi, tessaweḍ-d tiɣri-s: ameslub yuklal ad yesɛu amkan di tmetti am yal amdan acku imdanen ttḍerrifen-t, ur ttaken ara azal i tiktiwin yesɛa deg wallaɣ-is. D tidet, yella umgired gar uxemmem n umeslub d umdan yettɛeqlen, maca limmer d lebɣi, amgired-agi n tektiwin yezmer ad yili deg d taɣawsa n lɛali acku, d win ara d-yeglun s tektiwin timaynutin s wayes ara sfaydin medden. Iswi n tmarut deg wungal-a ad tbeddel tamuɣli n wid yetɛeqqlen ɣer umeslub. Iban-d waya deg taggara n wungal mi terra tmarut awadem agejdan Cabḥa d tamussnawt.